Manifestații pentru susţinerea Direcţiei Naţionale Anticorupţie (DNA) şi a Laurei Codruţa Kovesi au loc duminică, în Piaţa Victoriei din Capitală, precum şi în alte oraşe, precum Cluj, Sibiu, Arad, Ploieşti, Baia Mare, Craiova şi Galaţi, sub sloganul „Tudorele, pleacă tu, cu hoţii tăi”.

FOTO: Inquam Photos/ Octav Ganea

Actualizare 21:00. Circa 2000 de persoane mai sunt în Piața Victoriei. Oamenii au cântat Imnul național și au aprins lanternele telefoanelor mobile.

Actualizare 20:00 - Aproximativ 5.000 de oameni s-au strâns până acum în fața Guvernului. Numărul lor este în creștere, întrucât tot mai mulți oameni ajung în Piața Victoriei. Șoseaua din fața Guvernului și bulevardul Kiseleff a fost închisă.

La Brașov sunt acum 1.000 de manifestanți.

La Iași, sunt acum 200 de protestatari.

La Sibiu, numărul participanților la manifestație a ajuns la 700.

Actualizare 19:40 - 30 de persoane au participat la un protest organizat în fața Consulatului General al României din Milano. Manifestația a început la ora 15:00 și a ținut două ore.

La Sibiu, 500 de oameni s-au adunat pentru a-și exprima nemulțumirea față de anunțul ministrului Tudorel Toader, în care cere revocarea șefei DNA, Laura Codruța Kovesi.

Actualizare 19:20 - 3.000 de oameni participă acum la manifestațiile din Piața Victoriei.

Actualizare 19:00 - Mii de oameni, cer acum, demisia ministrului Justiţiei, la mitinguri de protest, organizate în pieţele publice din Bucureşti, Timişoara, Braşov, Sibiu, Cluj-Napoca şi Iaşi.

În București s-au strâns aproximativ 1.500 de oameni, în fața Guvernului. Ei strigă mesaje de susținere pentru DNA.

La Cluj-Napoca, s-au strâns în jur de 200 de protestatari.

La Timișoara s-au audnat în jur de 500 manifestanți care cer demisia ministrului Justiției, Tudorel Toader, în ciuda temperaturilor foarte scăzute.

La Brașov, peste 150 de oameni au ieșit în stradă pentru a-și manifesta susținerea pentru DNA și Laura Codruța Kovesi.

Actualizare 18:30 - Peste 300 de oameni s-au strâns să manifesteze în Piaţa Victoriei faţă de deciziile luate în ultima perioadă care, spun protestatarii, slăbesc lupta anticorupţie din România.

„Da, ştim, DNA-ul este foarte deranjant pentru cei care toacă banii românilor şi vor să trăiască liniştit cu asta. Apropos, în 2016, DNA, doar în dosarele de mare corupţie, a urmărit recuperarea sumei totale de 667 de milioane de euro. Adică bani furaţi de la români de către corupţi. (...) NU RENUNŢĂM, nu acceptăm un abuz făcut de o gaşcă de infractori”, scriu organizatorii pe pagina de Facebook a evenimentului din Bucureşti, potrivit News.ro.

Protestul din Capitală ar urma să înceapă în jurul orei 18.00 şi va avea loc în Piaţa Victoriei.

Manifestaţii de susţinere a DNA sunt anunţate şi în Alba Iulia (prefectură), Arad (în faţa primăriei), Baia Mare (Piaţa Revoluţiei), Bistriţa (Piaţa Petru Rareş), Brăila (în faţa primăriei), Botoşani (Piaţa Revoluţiei), Braşov (prefectură), Cluj (Monumentul Memorandiştilor), Constanţa (prefectură), Craiova (Piaţa Mihai Viteazu), Focşani (Piaţa Unirii), Galaţi (prefectură), Iaşi (Piaţa Unirii), Piteşti (Piaţa Vasile Milea), Ploieşti, Râmnicu Vâlcea (Scuarul Revoluţiei), Satu Mare (pietonalul Corneliu Coposu), Sibiu (Piaţa Mare), Suceava (Palatul Administrativ), Târgu Jiu (biserica de lângă prefectură), Târgu Mureş (prefectură), Timişoara (Piaţa Operei), Tulcea (Piaţa Civică).

De asemenea, românii din diaspora au anunţat că vor solidariza cu cei din ţară, astfel că vor organiza proteste în Dublin (în faţa ambasadei României), Milano (Consulatul român), Toronto (Nathan Phillips Square) şi Viena (în faţa ambasadei României).

Peste o mie de persoane au protestat şi joi seară în Piaţa Victoriei, imediat după anunţul ministrului Justiţiei de declanşare a procedurilor de revocare a Laurei Codruţa Kovesi, oamenii strigând: ”DNA să vină să vă ia”, ”Nu scăpaţi!”, ”Hoţii”, ”Tudorel, demisia!”. Proteste au fost şi în Cluj-Napoca, Sibiu, Constanţa, Braşov sau Iaşi.

Ministrul Justiţiei Tudorel Toader a anunţat joi seară că declanşează procedura de revocare din funcţie a procurorului şef DNA.

Procurorul şef al DNA Laura Codruţa Kovesi a transmis, vineri, că va urma procedura legală şi se va prezenta, oricând este nevoie, să răspundă, punct cu punct, tuturor afirmaţiilor prezentate de ministrul Justiţiei, Tudorel Toader.